Peter E. Nielsen
Peter E. Nielsen, Peter Eigil Nielsen, f. 1951, dansk biokemiker, fra 1999 professor ved Københavns Universitet. Peter E. Nielsen har ydet en bemærkelsesværdig indsats i grænseområdet mellem kemi og molekylærbiologi. 
1995-2000 ledede han som forskningsprofessor Center for Molekylær Genkendelse på Panum Instituttet, hvor han syntetiserede et DNA-lignende stof, peptidnukleinsyre, pna, som kan danne udgangspunkt for udvikling af nye lægemidler mod fx kræft. Dette arbejde indbragte ham i 1997 både Novo Nordisk Prisen og Lundbeckfondens forskerpris.